Viðtal við Sigurð Sigurbjörnsson varaformann stjórnar Markaðsstofu Kópavogs . Kópavogur er sjálfbær hvað varðar fjölda framboðinna starfa í bænum , hvort sem litið sé til fjölda launþega í Kópavogi eða á hlutfall veltu fyrirtækja í Kópavogi af heildarumsvifum á íslenskum fyrirtækjamarkaði . Þetta sýna tölur sem Markaðsstofa Kópavogs hefur tekið saman . „ Við höfum oft þurft að hlusta á fullyrðingar um að bærinn okkar sé svefnbær þar sem íbúar þurfi að sækja vinnu og þjónustu í önnur sveitarfélög . Þessar fullyrðingar eru rangar og haldið fram af þeim sem ekki þekkja til mála í Kópavogi , “ segir Sigurður Sigurbjörnsson , varaformaður stjórnar Markaðsstofu Kópavogs . Hann bendir á að um síðustu áramót hafi skráðir Íslendingar verið 366 þúsund talsins skv. Tölum Hagstofu Íslands og Kópavogsbúar verið 37 þúsund , eða rúmlega 10% landsmanna . Hlutfallið er aftur á móti hærra þegar kemur að fyrirtækjum en að sögn Sigurðar eru 10,8% skráðra rekstraraðila með lögheimili í Kópavogi og launþegar í Kópavogi eru 10,3% af heildarfjölda skráðra launþega á á landinu . „ Heildarvelta fyrirtækja í Kópavogi er um 12% af heildarumsvifum á íslenskum fyrirtækjamarkaði . Það er því óhætt að fullyrða að Kópavogur sé sjálfbær hvað varðar fjölda framboðinna starfa í bænum , “ segir Sigurður . Aðspurður segir Sigurður að upplýsingarnar komi honum ekki á óvart þar sem atvinnulíf í bænum sé mjög öflugt og fyrirtæki og stofnanir hafi verið að flytja til bæjarins síðustu árin . „ Í dag eru margir sterkir verslunar - og þjónustukjarnar í bæjarfélaginu og segja má að þjónustusvæðið frá Smiðjuvegi niður Dalveginn og yfir í Smárann og Lindir sé miðpunktur höfuðborgarsvæðisins , með Smáralindina sem þungamiðju . Það er einnig mjög jákvætt að rekstraraðilar eru staðsettir um allan Kópavog og fjölbreytt þjónusta nær því til allra hverfa bæjarins . Í Kópavogi eru starfandi fyrirtæki í öllum helstu greinum verslunar og þjónustu , auk framleiðslu - og tækni , allt frá stórum og rótgrónum aðilum til spennandi sprota - og nýsköpunarfyrirtækja , “ segir Sigurður og bætir við að sérstaklega sé það ánægjulegt að sjá stórfyrirtæki og opinberar stofnanir velja Kópavog sem staðsetningu fyrir höfuðstöðvar sínar . „ Við sem hér búum vitum að Kópavogur er bær sem er fullur af lífi og spennandi tækifærum , “ segir Sigurður að lokum .